钦定古今图书集成/明伦汇编/官常典/第366卷 > 汉
## 钦定古今图书集成/明伦汇编/官常典/第366卷 > 汉

汉承秦制，设廷尉以掌刑辟，后更名“大理”，有正、有监、
有平，皆统之。

按《汉书·百官公卿表》：“廷尉，秦官，掌刑辟，有正左右监，
秩皆千石，景帝中六年，更名大理，武帝建元四年，复
为廷尉，宣帝地节三年，初置左右平，秩皆六百石，哀
帝元寿二年，复为大理，王莽改曰作士。”

〈注〉师古曰：“廷，平也。治狱贵平，故以为号。”

按《刑法志》：宣帝即位，廷史路温舒上疏言：“‘秦有十失，
其一尚存，治狱之吏是也’。上深愍焉，迺下诏曰：‘间者
吏用法巧，文寖深，是朕之不德也。夫决狱不当使有
罪兴邪，不辜蒙戮，父子悲恨，朕甚伤之。今遣廷史与
郡鞫狱，任轻禄薄，其为置廷平，秩六百石，员四人。其
务平之，以称朕意’。”于是选于定国为廷尉，求明察宽
恕，黄霸等以为廷平，季秋后请谳。时上常幸宣室，斋
居而决事，狱刑号为平矣。